Voetganger sterf in tref-in-trap in KaapArgieffoto: ER24 ŉ Voetganger is Dinsdag in die Kaapse Skiereiland doodgery in ŉ beweerde tref-en-trap-voorval. Chitra Bodasing Harduth, woordvoerder van ER24, het gesê die voorval het in Prince George-rylaan in Muizenberg plaasgevind. “Die man, vermoedelik in sy laat 30’s of vroeë 40’s, is so hard getref dat hy sowat 50 m tot 60 m ver geslinger is,” het Bodasing Harduth gesê. Die man se liggaam is in die pad aangetref. “Hy het veelvoudige en ernstige beserings opgedoen. Ongelukkig kon daar niks vir hom gedoen word nie en hy is op die toneel dood verklaar.” Die voertuig wat die man getref het, was nie op die toneel nie. Die presiese besonderhede rondom die voorval is nie bekend nie en word deur die owerhede ondersoek.